[{"text_idx": "#000000", "text": "Trumpmania: Ffydd a gwleidyddiaeth adweithiol"}, {"text_idx": "#000003", "text": "Treuliais yr haf diwethaf yn teithio trwy ddwyrain yr Unol Daleithiau, nid yn unig ddinasoedd y gogledd-ddwyrain ond hefyd rai o daleithiau\u2019r \u2018Bible Belt\u2019 yn y de. Rai wythnosau cyn i ni gyrraedd cyhoeddodd y biliwnydd a\u2019r seren deledu, Donald Trump, ei fwriad i geisio enwebiad y Gweriniaethwyr ar gyfer yr Arlywyddiaeth. Ar y dechrau edrychwyd ar ei gyhoeddiad fel dim byd mwy na stynt cyhoeddusrwydd, ond wrth i\u2019r haf fynd rhagddo a\u2019i boblogrwydd yn y polau piniwn yn codi a chodi sylweddolwyd fod daeargryn ar droed ymhlith y GOP (y Grand Old Party)."}, {"text_idx": "#000004", "text": "Daeth hi\u2019n dipyn o arferiad i ni orffen y diwrnod yn o\u0302l yn ein llety ar o\u0302l bod yn crwydro drwy droi CNN ymlaen i weld yr adroddiadau diweddaraf am syrcas Trump. O\u2019r so\u0302n am godi mur enfawr ar hyd y ffin gyda Mexico (\u201cChina built a wall,\u201d meddai, \u201cand guess how many Mexicans they have!\u201d) i\u2019r addewid i anfon 11,000 o geiswyr lloches allan o\u2019r wlad ar unwaith \u2013 roedd ei awgrymiadau a\u2019u bolisi\u0308au\u2019n mynd yn fwy gwallgof ac adweithiol bob dydd."}, {"text_idx": "#000005", "text": "O ddiddordeb penodol i mi roedd ymateb Cristnogion yr Unol Daleithiau i Trumpmania. Byth ers twf mudiad y religious right ddiwedd y 1970au mae\u2019r Gweriniaethwyr wedi dibynnu\u2019n drwm ar gefnogaeth rhai carfanau o Gristnogion Efengylaidd. Ac felly er mwyn ennill yr enwebiad mae\u2019n rhaid i Trump apelio at y garfan hon o fewn y Gweriniaethwyr. Tra oeddem ni yn ardal Mobile, Alabama ym mis Awst cynhaliodd Trump rali enfawr i dri deg mil o\u2019i ddilynwyr ac wrth agor ei araith, gan wybod yn iawn pwy oedd ei gynulleidfa, dywedodd yn ymffrostgar : \u201cNow I know how the great Billy Graham felt.\u201d"}, {"text_idx": "#000006", "text": "Un o\u2019r digwyddiadau doniolaf i ni ei weld oedd Trump yn cael ei gyfweld ar Bloomberg yn y cyfnod lle roedd yn ceisio selio cefnogaeth y garfan benodol honno o efengylwyr. Gofynnwyd iddo enwi ei hoff adnod o\u2019r Beibl, ond gwrthododd ateb gan ddweud: \u201cI wouldn\u2019t want to get into it because to me that\u2019s very personal. You know, when I talk about the Bible, it\u2019s very personal, so I don\u2019t want to get into verses,\u201d gan ychwanegu, \u201cThe Bible means a lot to me, but I don\u2019t want to get into specifics.\u201d I bawb oedd yn gwylio ac hefyd i\u2019r sawl oedd yn ei gyfweld roedd hi\u2019n amlwg nad oedd yn gwybod dim oll am y Beibl ac am osgoi dangos ei anwybodaeth rhag colli cefnogaeth ymhlith rhai efengylwyr. Gwelodd y cyfwelydd ei gyfle gan fynd ymlaen i\u2019w brofocio ymhellach gan ei holi a oedd yn \u201cOld Testament guy or a New Testament guy?\u201d. Ac atebodd Trump a golwg o banig llwyr ar ei wyneb: \u201cProbably equal.\u201d Ac mae\u2019r cyfweliad trist-ddoniol hwnnw nawr wedi mynd yn viral ar y we."}, {"text_idx": "#000007", "text": "Hyd y gwela i mae\u2019n gymharol amlwg mae fraud yw Trump o ran ei Gristnogaeth. Ond ar hyn o bryd yr ymgeisydd mwyaf poblogaidd ymysg y garfan benodol yma o efengylwyr yw\u2019r \u2018casino mogul\u2019, sydd wedi ysgaru ddwywaith, nad yw\u2019n aelod gweithredol o unrhyw eglwys ac sydd a\u0302 hanes hir o ddefnyddio iaith anweddus. Nid yn unig hynny, ond mae\u2019n brolio nad yw erioed wedi gofyn maddeuant gan Dduw ar gyfer dim oll o hyn."}, {"text_idx": "#000008", "text": "Wrth i ni hedfan adref i Gymru roeddem ni\u2019n tybio y byddai\u2019r syrcas wedi chwythu ei phlwc cyn i bobl ddechrau pleidleisio yn 2016. Ond gyda rhai wythnosau yn unig ar o\u0302l cyn i\u2019r Gweriniaethwyr ddechrau pleidleisio i ddewis eu hymgeisydd mae Trump yn parhau i fod ymhell ar y blaen i\u2019w holl wrthwynebwyr. I Gristnogion fel fi sy\u2019n fwy rhyddfrydig ein gwleidyddiaeth yr unig gysur yn hyn yw y bydd ymgeisyddiaeth abswrdaidd Trump fel Arlywydd, er gwaethaf amhoblogrwydd Obama, yn gwneud buddugoliaeth i\u2019r Democratiaid yn fwy tebygol."}]